მარაპის მთა
მარაპის მთა (მინანგ. Gunung Marapi; აგრეთვე ცნობილი როგორც მერაპი ან ბერაპი) — კომპლექსური ვულკანი დასავლეთ სუმატრაზე, ინდონეზიაში. მისი სახელი ცეცხლის მთას ნიშნავს და წარმოადგენს კუნძულ სუმატრის ყველაზე აქტიურ ვულკანს. მდებარეობს ზღვის დონიდან 2 891,3 მეტრზე. მთის გარშემო მდებარეობს რამდენიმე ქალაქი და სოფელი, მათ შორის ბუკიტინგი, პადანგ-პანჯანგი და ბატუსანგკარი. ლეგენდის თანახმად, ამ მთაზე პირველად დასახლდა მინანგკაბაის ხალხი, მას შემდეგ რაც მათი გემი აქ გაჩერდა; გადმოცემის თანახმად, ამ დროისთვის მთა კვერცხის ზომის ყოფილა და გარშემო წყლით გარშემორტყმული. რეგიონში მრავლად არის საფლავის ქვები, რომლებიც მთისკენ მიემართება, რაც მის კულტურულ მნიშვნელობაზე მიუთითებს. 2011 წლის 3 აგვისტოდან, ინდონეზიის ვულკანოლოგიისა და გეოლოგიურ კატასტროფათა შემცირების ცენტრმა მთაზე განგაშის მაჩვენებელი სისტემა დაამონტაჟა.